CELEX: 32015R2012
Language: mt
Date: 2015-11-11 00:00:00
Title: Regolament ta' Implimentazzjoni tal-Kummissjoni (UE) 2015/2012 tal-11 ta' Novembru 2015 li jistabbilixxi standards tekniċi ta' implimentazzjoni fir-rigward tal-proċeduri għad-deċiżjonijiet biex jiġu stabbiliti, ikkalkolati u mneħħija s-supplimentazzjonijiet kapitali skont id-Direttiva 2009/138/KE tal-Parlament Ewropew u tal-Kunsill (Test b'rilevanza għaż-ŻEE)

12.11.2015   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 295/5
            
         REGOLAMENT TA' IMPLIMENTAZZJONI TAL-KUMMISSJONI (UE) 2015/2012
   tal-11 ta' Novembru 2015
   li jistabbilixxi standards tekniċi ta' implimentazzjoni fir-rigward tal-proċeduri għad-deċiżjonijiet biex jiġu stabbiliti, ikkalkolati u mneħħija s-supplimentazzjonijiet kapitali skont id-Direttiva 2009/138/KE tal-Parlament Ewropew u tal-Kunsill
   (Test b'rilevanza għaż-ŻEE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat id-Direttiva 2009/138/KE tal-Parlament Ewropew u tal-Kunsill tal-25 ta' Novembru 2009 dwar il-bidu u l-eżerċizzju tan-negozju tal-Assigurazzjoni u tar-Riassigurazzjoni (Solvibbiltà II) (1), u b'mod partikolari t-tielet subparagrafu tal-Artikolu 37(8) tagħha,
   Billi:
   
               (1)
            
            
               Id-Direttiva 2009/138/KE tipprovdi għall-possibbiltà li l-awtoritajiet superviżorji jistabbilixxu supplimentazzjoni kapitali għal impriża tal-assigurazzjoni jew tar-rijassigurazzjoni. Huwa neċessarju li jiġu pprovduti proċeduri għad-deċiżjonijiet biex jiġu stabbiliti, ikkalkulati u mneħħija s-supplimentazzjonijiet kapitali.
            
         
               (2)
            
            
               Sabiex tippermetti lill-impriża tal-assigurazzjoni jew tar-riassigurazzjoni li tipprovdi tagħrif u ġustifikazzjonijiet li jistgħu jtaffu jew jikkontestaw il-ħtieġa għal supplimentazzjoni kapitali qabel ma tittieħed deċiżjoni dwar l-istabbiliment tas-supplimentazzjoni kapitali, l-awtorità superviżorja għandha tagħti l-possibilità lill-impriża tal-assigurazzjoni jew tar-riassigurazzjoni li tipprovdi raġunijiet kontra l-istabbiliment ta' supplimentazzjoni kapitali.
            
         
               (3)
            
            
               Il-kooperazzjoni tal-impriża tal-assigurazzjoni jew tar-riassigurazzjoni mal-awtorità superviżorja hija essenzjali sabiex tiġi żgurata l-effettività tas-supplimentazzjoni kapitali bħala miżura superviżorja. Sabiex tippermetti lill-awtorità superviżorja li tibbaża s-supplimentazzjoni kapitali fuq informazzjoni eżatta u aġġornata, l-impriża tal-assigurazzjoni jew tar-riassigurazzjoni għandha tikkalkula s-supplimentazzjoni kapitali fuq talba tal-awtorità superviżorja.
            
         
               (4)
            
            
               Sabiex l-impriża tal-assigurazzjoni jew tar-riassigurazzjoni jkollha l-possibilità li tirrimedja n-nuqqasijiet li wasslu biex tiġi mposta s-supplimentazzjoni kapitali, huwa meħtieġ li jiġi speċifikat il-kontenut tad-deċiżjoni li tiġi stabbilita supplimentazzjoni kapitali.
            
         
               (5)
            
            
               L-awtorità superviżorja u l-impriża tal-assigurazzjoni jew tar-riassigurazzjoni m'għandhomx joqogħdu biss fuq ir-reviżjoni annwali tas-supplimentazzjoni kapitali, iżda għandhom jissorveljaw b'mod proattiv iċ-ċirkostanzi li wasslu għall-istabbiliment ta' supplimentazzjoni kapitali sabiex jieħdu miżuri adatti. Għal dan l-iskop, l-impriża tal-assigurazzjoni jew tar-riassigurazzjoni għandha għalhekk tipprovdi lill-awtorità superviżorja b'rapporti ta' progress dwar ir-rimedjar tan-nuqqasijiet li wasslu biex tiġi mposta s-supplimentazzjoni kapitali. Huwa wkoll neċessarju li tiġi pprovduta l-proċedura tar-rieżami tad-deċiżjonijiet dwar supplimentazzjoni kapitali jekk ikun hemm bidla materjali fiċ-ċirkostanzi li wasslu għall-istabbiliment tas-supplimentazzjoni kapitali.
            
         
               (6)
            
            
               Dan ir-Regolament huwa bbażat fuq l-abbozz tal-istandards tekniċi ta' implimentazzjoni sottomess mill-Awtorità Ewropea tal-Assigurazzjoni u l-Pensjonijiet tax-Xogħol lill-Kummissjoni.
            
         
               (7)
            
            
               L-Awtorità Ewropea tal-Assigurazzjoni u l-Pensjonijiet tax-Xogħol wettqet konsultazzjonijiet pubbliċi miftuħa dwar l-abbozz tal-istandards tekniċi ta' implementazzjoni li fuqu huwa bbażat dan ir-Regolament, analizzat il-kostijiet u l-benefiċċji potenzjali relatati u talbet l-opinjoni tal-Grupp tal-Partijiet Ikkonċernati tal-Assigurazzjoni u tar-Riassigurazzjoni stabbilit f'konformità mal-Artikolu 37 tar-Regolament (UE) Nru 1094/2010 tal-Parlament Ewropew u tal-Kunsill (2),
            
         ADOTTAT DAN IR-REGOLAMENT:
   Artikolu 1
   Notifika qabel ma tiġi stabbilita supplimentazzjoni kapitali
   1.   L-awtorità superviżorja tinnotifika lill-impriża tal-assigurazzjoni jew tar-riassigurazzjoni kkonċernata bl-intenzjoni tagħha li tistabbilixxi supplimentazzjoni kapitali u r-raġunijiet għall-ħolqien tas-supplimentazzjoni kapitali.
   2.   L-awtorità superviżorja tistabbilixxi data ta' skadenza sa meta l-impriża tal-assigurazzjoni jew tar-riassigurazzjoni għandha tirrispondi għan-notifika msemmija fil-paragrafu 1. L-awtorità superviżorja tikkunsidra kull informazzjoni pprovduta mill-impriża tal-assigurazzjoni jew tar-rijassigurazzjoni qabel ma tieħu d-deċiżjoni tagħha.
   Artikolu 2
   Kalkolu ta' supplimentazzjoni kapitali
   Jekk mitluba mill-awtorità superviżorja, l-impriża tal-assigurazzjoni jew tar-riassigurazzjoni twettaq il-kalkolu tas-supplimentazzjoni kapitali f'konformità mal-ispeċifikazzjonijiet stabbiliti mill-awtorità superviżorja.
   Artikolu 3
   L-għoti ta' informazzjoni
   1.   L-awtorità superviżorja tista' titlob lill-impriża tal-assigurazzjoni jew tar-riassigurazzjoni biex tipprovdi l-informazzjoni meħtieġa għat-teħid ta' deċiżjoni dwar l-istabbiliment ta' supplimentazzjoni kapitali sa data ta' skadenza ffissata mill-awtorità superviżorja.
   2.   Meta tistabbilixxi l-iskadenza msemmija fil-paragrafu 1, l-awtorità superviżorja tagħti attenzjoni partikolari lill-probabbiltà u s-severità ta' kull impatt negattiv fuq detenturi ta' polza u benefiċjarji.
   3.   L-impriża tal-assigurazzjoni jew tar-riassigurazzjoni tinnotifika minnufih lill-awtorità superviżorja jekk ma tkunx tista' tilħaq id-data ta' skadenza msemmija fil-paragrafu 1.
   Artikolu 4
   Deċiżjoni li tiġi stabbilita supplimentazzjoni kapitali
   1.   L-awtorità superviżorja tinnotifika bil-miktub id-deċiżjoni tagħha li tistabbilixxi supplimentazzjoni kapitali lill-impriża tal-assigurazzjoni jew tar-riassigurazzjoni.
   2.   Id-deċiżjoni tal-awtorità superviżorja tkun dettaljata biżżejjed biex tippermetti lill-impriża tal-assigurazzjoni jew tar-riassigurazzjoni li tifhem liema miżuri jeħtieġ li tieħu jew liema nuqqasijiet jeħtieġ li tirranġa sabiex titneħħa s-supplimentazzjoni kapitali.
   3.   Id-deċiżjoni msemmija fil-paragrafu 2 tinkludi:
   
               (a)
            
            
               ir-raġunijiet għaliex qed tiġi stabbilita s-supplimentazzjoni kapitali;
            
         
               (b)
            
            
               il-metodoloġija għall-kalkolu tas-supplimentazzjonijiet kapitali u l-ammont tas-supplimentazzjoni kapitali;
            
         
               (c)
            
            
               id-data minn meta s-supplimentazzjoni kapitali hija applikabbli;
            
         
               (d)
            
            
               fejn ikun rilevanti, id-data ta' skadenza sa meta l-impriża tal-assigurazzjoni jew tar-riassigurazzjoni għandha tirrimedja n-nuqqasijiet li wasslu biex tiġi stabbilita s-supplimentazzjoni kapitali;
            
         
               (e)
            
            
               fejn hu rilevanti, il-kontenut u l-frekwenza ta' kull rapport ta' progress li għandu jiġi pprovdut skont l-Artikolu 5.
            
         Artikolu 5
   Rapport ta' progress
   Fil-każijiet stipulati fl-Artikolu 37(1)(b) u (c) tad-Direttiva 2009/138/KE u jekk mitluba mill-awtorità superviżorja, l-impriża tal-assigurazzjoni jew tar-riassigurazzjoni tavża lill-awtorità superviżorja dwar il-progress li tkun għamlet biex jiġu rimedjati n-nuqqasijiet li wasslu għall-istabbiliment tas-supplimentazzjoni kapitali u x'azzjonijiet rilevanti ħadet.
   Artikolu 6
   Rieżami tas-supplimentazzjoni kapitali
   1.   L-awtorità superviżorja tagħmel rieżami tas-supplimentazzjoni kapitali mposta jekk ikun hemm tibdil materjali fiċ-ċirkostanzi li wasslu għall-istabbiliment tas-supplimentazzjoni kapitali.
   2.   Wara r-rieżami tas-supplimentazzjoni kapitali imposta, l-awtorità superviżorja żżomm, tibdel jew tneħħi s-supplimentazzjoni kapitali.
   Artikolu 7
   Iż-żamma, bdil jew tneħħija tas-supplimentazzjoni kapitali
   Meta tkun qed tikkunsidra jekk għandhiex iżżomm, tibdel jew tneħħi s-supplimentazzjoni kapitali, l-awtorità superviżorja tqis kull waħda minn dawn li ġejjin:
   
               (a)
            
            
               informazzjoni ppreżentata mill-impriża tal-assigurazzjoni jew tar-riassigurazzjoni matul il-proċess tal-istabbiliment u l-kalkolu tas-supplimentazzjoni kapitali;
            
         
               (b)
            
            
               informazzjoni miksuba mill-awtorità superviżorja permezz tal-proċess ta' rieżami superviżorju u permezz ta' kull attività ta' kontroll sussegwenti;
            
         
               (c)
            
            
               informazzjoni mogħtija fir-rapport ta' progress jekk mitlub mill-awtorità superviżorja b'konformità mal-Artikolu 5;
            
         
               (d)
            
            
               kull informazzjoni rilevanti oħra li tindika bidla materjali fiċ-ċirkustanzi li wasslu għall-istabbiliment tas-supplimentazzjoni kapitali.
            
         Artikolu 8
   Deċiżjoni li tiġi mibdula jew imneħħija s-supplimentazzjoni kapitali
   1.   L-awtorità ta' superviżjoni tinnotifika bil-miktub mingħajr dewmien id-deċiżjoni tagħha li tibdel jew tneħħi s-supplimentazzjoni kapitali u d-data effettiva ta' dik id-deċiżjoni lill-impriża tal-assigurazzjoni jew tar-riassigurazzjoni.
   2.   Meta l-awtorità superviżorja tiddeċiedi li tibdel iż-żieda kapitali, hi tadotta deċiżjoni ġdida skont l-Artikolu 4(2) u (3).
   Artikolu 9
   Dħul fis-seħħ
   Dan ir-Regolament jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
   
      Dan ir-Regolament jorbot fl-intier tiegħu u japplika direttament fl-Istati Membri kollha.
      Magħmul fi Brussell, il-11 ta' Novembru 2015.
      
         
            Għall-Kummissjoni
         
         
            Il-President
         
         Jean-Claude JUNCKER
      
   
   
      (1)  ĠU L 335, 17.12.2009, p. 1.
   
      (2)  Ir-Regolament (UE) Nru 1094/2010 tal-Parlament Ewropew u tal-Kunsill tal-24 ta' Novembru 2010 li jistabbilixxi Awtorità Superviżorja Ewropea (Awtorità Ewropea tal-Assigurazzjoni u l-Pensjonijiet tax-Xogħol), u li jemenda d-Deċiżjoni Nru 716/2009/KE u li jħassar id-Deċiżjoni tal-Kummissjoni 2009/79/KE (ĠU L 331, 15.12.2010, p. 48).